[{"text_idx": "#000001", "text": "La nova numero de Revuo Kontakto j\u0302us aperis en la reto! La c\u0302eftemo de la numero estas Sporto: C\u0302u vere socie virta?\nLa abonantoj povas els\u0302uti la elektronikan version de la revuo."}, {"text_idx": "#000004", "text": "\u201cNi preparas c\u0302i tiun numeron dum okazas la Futbala Mondpokalo en Rusio. Por la plejmulto de la homoj g\u0302i estas festo, kiu ligas multajn naciojn danke al la sporto. Mi supozas ke por multaj, tiaj internaciaj sportaj eventoj estas unu el la malmultaj s\u0302ancoj, kie oni povas iom koni pri aliaj nacioj kaj sperteti, c\u0302efe per televido, internaciecon. Ili ne konas la eblojn, kiujn prezentas Esperanto rilate al internaciumado."}, {"text_idx": "#000005", "text": "Sendube sporto ebligas grandajn emociajn festojn por la popolo. C\u0302u sportoj havas tamen nur virtecon? La artikolo de Luc Gouverneur prezentas alian flankon de la sportoj. Flanko, kiun malofte oni emas pritrakti, c\u0302ar g\u0302i montras ke sporto estas nek sankta nek bona por la socio, kiel foje g\u0302i emas aspekti. Ne antau\u0306jug\u0302u nin, ke ni estas kontrau\u0306 sportoj kaj ke ni volas frakasi la popolan festemon kaj felic\u0302on per niaj kritikoj. Ni jam publikigis\nartikolojn, kiuj omag\u0302as la bonajn ecojn de sportoj (vidu ekz. n-rojn 249 k 262). Sed c\u0302ar nenio estas simpleca se ni atente rigardas, ni ankau\u0306 bonvenigas malsimilajn vidpunktojn de la aferoj kaj ni certas ke c\u0302iuj gajnos el tiu pripensado.\nNia gasto en la intervjua rubriko estas homo, kiu estas ligita al c\u0302iuj numeroj de c\u0302i tiuj revuo dum la lastaj jaroj, en kiu mi redaktoris g\u0302in. Rob Moerbeek estis voc\u0302e intervjuita de Stela Besenyei-Merger por sia bonega podkasto La Bona Renkontig\u0302o, kiu certe\nmeritas vian viziton. Mi g\u0302oje transskribis la rezulton por vi! Kiel prezentite en la titolo, Rob volontule provlegas kaj revizias c\u0302iujn vortojn de nia revuo kaj danke al li, nia lingva nivelo estas c\u0302iam sur akceptebla nivelo."}]